ПлIэнейрэ цIыхубэ артист Нэхущ Чэрим
Ди республикэми гъунэгъу щIыналъэхэми фIыуэ къыщацIыху уэрэджыIакIуэ цIэрыIуэ Нэхущ Чэрим и пшыхь гъатхэпэ мазэм и пэщIэдзэм Черкесск къалэм щекIуэкIащ.
ЦIыхушхуэ щызэхуэса пэшым, псори щыту ирагъэблэгъащ фIыуэ ялъагъу артистыр. Нэхущым, зэрыгурыIуэгъуэщи, и закъуэтэкъым, цIыху 70 хъу и лэжьэгъу гупыр щIыгъут.
Куэдым фIыуэ ялъэгъуа уэрэдхэр, къэрэшеибзэкIэ игъэзэщIари хэту, пшыхьым кърихьэлIахэм яжриIа иужь, Чэрим япэу утыку кърихьащ и ныбжьэгъу пэжу щыта Хъупсыро- къуэ Назир и фэеплъ уэрэд.
Концертым и кIэух хъуащ Iуэху гуапэ: Нэхущ Чэрим къыфIащащ «Къэрэшей-Шэрджэс Республикэм и цIыхубэ артист» цIэ лъапIэр. Иджы ар Адыгэ, Ингуш, Къэбэрдей-Балъкъэр, Къэрэшей-Шэрджэс республикэхэм я цIыхубэ артистщ.
КIУЭКIУЭ ХьэIишэт.
